b'\n_START_ARTICLE_\nPaulo Coelho\n_START_SECTION_\n\xc5\xbdivljenjepis\n_START_PARAGRAPH_\nV Rio de Janeiru, kjer se je rodil, je obiskoval jezuitsko \xc5\xa1olo; tako je njegovo mladost pomembno zaznamovala vera. Tudi njegovi star\xc5\xa1i so bili strogo religiozni in konservativni. Kasneje je \xc5\xa1tudiral pravo, a je \xc5\xa1tudij leta 1970 opustil ter od\xc5\xa1el na potovanje po Mehiki, Peruju, Boliviji, \xc4\x8cilu, Evropi in Severni Ameriki._NEWLINE_Po dveh letih se je vrnil v Brazilijo ter za\xc4\x8del pisati besedila za popularno glasbo. Med drugim je pisal besedila tudi za Raula Seixasa. Coelho je bil vseskozi politi\xc4\x8dno anga\xc5\xbeiran. Nanj je pomembno vplivalo spoznanje z deli spornega angle\xc5\xa1kega mistika Aleisterja Crowleyja; spoznanje je vplivalo tako na njegova besedila kot tudi na ustanovitev protikomunisti\xc4\x8dne organizacije Alternativna dru\xc5\xbeba. Alternativna dru\xc5\xbeba se je zavzemala za anarhisti\xc4\x8dne vrednote. Brazilska policija je priprla vse pomembne \xc4\x8dlane organizacije, tudi Coelha in Seixasa. Med aretacijo naj bi bila oba \xc5\xbertvi mu\xc4\x8denj. V priporu se je samopo\xc5\xa1kodoval in sodi\xc5\xa1\xc4\x8de ga je spoznalo kot du\xc5\xa1evno nepri\xc5\xa1tevnega ter ga zato izpustilo._NEWLINE_Med letoma 1974 in 1976 je skupaj s Seixasom nadalje pisal provokativna besedila za pesmi. Napisala sta skupno 65 rokovskih pesmi, ki so postale v Braziliji zelo popularne. Pisal je tudi besedila za druge glasbenike kot so Rita Lee, Elis Regina in Maria Beth\xc3\xa2nia._NEWLINE_Coelho se je zanimal za razli\xc4\x8dne alternativne na\xc4\x8dine \xc5\xbeivljenja, med drugim za ideologijo Hare Kri\xc5\xa1na. Leta 1977 je skupaj s prvo \xc5\xbeeno zapustil Brazilijo in eno leto \xc5\xbeivel v Londonu, kjer se je posvetil pisateljevanju, a ni po\xc5\xbeel uspeha. Po vrnitvi v Brazilijo je bil tri mesece zaposlen kot vodja zalo\xc5\xbebe, nato pa tudi kot urednik glasbene revije in lastnega \xc4\x8dasnika. Nenadoma se je odpovedal poklicnim ambicijam in se lo\xc4\x8dil od svoje \xc5\xbeene._NEWLINE_Na nekem potovanju po Evropi je skupaj s prijateljico in kasnej\xc5\xa1o \xc5\xbeeno Cristino obiskal koncentracijsko tabori\xc5\xa1\xc4\x8de v Dachauju. Coelho je pravil, da je tam do\xc5\xbeivel vizijo, v kateri se mu je prikazal mo\xc5\xa1ki, ki ga je \xc4\x8dez dva meseca zopet sre\xc4\x8dal v amsterdamski kavarni. V pogovoru ga je mo\xc5\xa1ki prepri\xc4\x8dal, da je prestopil v katoli\xc5\xa1ko vero in \xc5\xa1el na romanje v Santiago de Compostela. Med letoma 1980 in 1985 je Coelho \xc5\xbeivel odmaknjen v enem od starih \xc5\xa1panskih katoli\xc5\xa1kih redov, kjer je \xc5\xa1tudiral kr\xc5\xa1\xc4\x8danski simbolni jezik. Nemara je \xc5\xa1lo za red z imenom R.A.M. (Regnus Agnus Mundi), ki je bil ustanovljen leta 1492. Leta 1986 se je naposled odlo\xc4\x8dil za romanje v Santiago de Compostela._NEWLINE_Paulo Coelho je prvi zahodnja\xc5\xa1ki nemuslimanski pisatelj, ki je obiskal Iran po revoluciji leta 1979._NEWLINE_25. julija 2002 je Coelho prejel najbolj presti\xc5\xbeno nagrado za brazilske pisatelje - postal je \xc4\x8dlan akademije z nazivom \xe2\x80\x9eAcademia Brasileira de Letras\xe2\x80\x9c (Brazilska akademija dru\xc5\xbebenih ved), katere naloga je med drugim tudi skrb za portugal\xc5\xa1\xc4\x8dino. Je tudi svetovalec UNESCOvega projekta \xe2\x80\x9eConvergences spirituelles et dialogues interculturels\xe2\x80\x9c, ki se ukvarja z medkulturnim dialogom. Z lastnim premo\xc5\xbeenjem je ustanovil sklad \xe2\x80\x9eInstituto Paulo Coelho\xe2\x80\x9c, ki pomaga ubo\xc5\xbenim otrokom in starostnikom ter podpira prevajanje brazilskega leposlovja v tuje jezike._NEWLINE_Trenutno \xc5\xbeivi s svojo drugo \xc5\xbeeno, slikarko Christino Oiticica v Rio de Janeiru in v Tarbesu v Franciji.\n_START_SECTION_\nKnji\xc5\xbeevna dela\n_START_PARAGRAPH_\nCoelho je prodal preko 100 milijonov knjig v ve\xc4\x8d kot 150 dr\xc5\xbeavah sveta. Njegova dela so bila prevedena v 67 jezikov, tudi v sloven\xc5\xa1\xc4\x8dino._NEWLINE_Njegova dela vsebujejo \xc5\xa1tevilne avtobiografske prvine; v njih opisuje de\xc5\xbeele in pokrajine, ki jih je sam obiskal. Njegov jezik je preprost in skop. Vklju\xc4\x8duje \xc5\xa1tevilne verske, simbolne in metafizi\xc4\x8dne elemente. Velikokrat v zgodbo vplete svetopisemske in spiritualisti\xc4\x8dne motive. Dogajanje v knjigi Veronika se odlo\xc4\x8di umreti je postavil v Ljubljano._NEWLINE_Kot motivi se v njegovih delih \xc4\x8desto pojavljajo ljubezen do druge osebe kot nasprotje ljubezni do sebe, iskanje \xc5\xbeivljenjskega smisla, spiritualisti\xc4\x8dna samoizpopolnitev._NEWLINE_Svetovni uspeh je Coelho po\xc5\xbeel zlasti z romanom Alkimist, ki je bil doslej preveden v 56 jezikov._NEWLINE_Coelho sodi med svetovno najbolje prodajane avtorje in je doslej najbolje prodajan pisatelj, ki pi\xc5\xa1e v portugal\xc5\xa1\xc4\x8dini. Leta 2005 je obiskal tudi Slovenijo.'